Komisijos reglamentas (EEB) Nr. 2734/89
1989 m. rugsėjo 8 d.
dėl veiksnių, į kuriuos turi būti atsižvelgta pagal Reglamento (EEB) Nr. 822/87 37 straipsnio 2 dalį nustatant EŽŪOGF Garantijų skyriaus finansuojamas išlaidas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1981 m. lapkričio 9 d. Tarybos reglamentą (EEB) Nr. 3247/81 dėl tam tikrų intervencinių priemonių, ypač skirtų intervencinių agentūrų vykdomam žemės ūkio produktų supirkimui, saugojimui ir pardavimui, finansavimo iš EŽŪOGF Garantijų skyriaus lėšų [1] su paskutiniais pakeitimais, padarytais Reglamentu (EEB) Nr. 2277/89 [2], ypač į 7 straipsnio b dalį,
kadangi 1987 m. kovo 16 d. Tarybos reglamento (EEB) Nr. 822/87 dėl bendro vyno rinkos organizavimo [3] 37 straipsnio 2 dalis su paskutiniais pakeitimais, padarytais Reglamentu (EEB) Nr. 1236/89 [4], nustato, kad išlaidas, patirtas taikant minėto reglamento 35 ir 36 straipsniuose nurodytų distiliavimo produktų perėmimo priemones, turi apmokėti Europos žemės ūkio orientavimo ir garantijų fondo Garantijų skyrius; kadangi reikėtų nustatyti veiksnius, į kuriuos turi būti atsižvelgiama nustatant šias išlaidas;
kadangi minėtos išlaidos bei tos, kurias nulemia Reglamento (EEB) Nr. 822/87 40 straipsnio taikymas, yra analogiškos ir kadangi dėl šios priežasties gali būti taikomos tos pačios Tarybos reglamento (EEB) Nr. 3247/81 3 ir 4 straipsniuose nustatytos taisyklės;
kadangi šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
Į EŽŪOGF Garantijų skyriaus sąskaitas įtrauktinos Reglamento (EEB) Nr. 822/87 35 ir 36 straipsniuose nurodytų distiliavimo produktų perėmimo išlaidos, padarytos kituose nei alkoholinių ir spiritinių gėrimų sektoriuose, turi būti lygios aptariamo alkoholio supirkimo kainai, kurią sudaro:
a) pajamos iš alkoholio pardavimo;
b) kiekybinių nuostolių vertė, viršijanti leistino nuokrypio ribą;
c) pavogtų arba, kaip nustatyta, kitaip prarastų kiekių vertė;
d) kiekių, praradusių kokybę dėl saugojimo sąlygų, vertė;
e) dėl nelaimingų atsitikimų prarastų kiekių vertė;
f) garantijos, atimtos remiantis Bendrijos taisyklėmis;
g) visos kitos pajamos.
2 straipsnis
Nustatant 1 straipsnio b, c, d ir e punktuose nurodytas vertes, taikomos Reglamento (EEB) Nr. 3247/81 3 straipsnio 2 dalies ir 4 straipsnio nuostatos.
3 straipsnis
Tarybos reglamento (EEB) Nr. 822/87 35 ir 36 straipsniuose nurodytų priimtų saugoti distiliavimo produktų leistina nuostolių riba yra ta pati, kuri nustatyta minėto reglamento 39 straipsnyje nurodytiems distiliavimo produktams.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1987 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. rugsėjo 8 d.